**Адыгэ тхыбзэм и махуэшхуэм ирихьэл1эу**

**Къантемыр** . Сэлам гуапэ фыдох ди хьэщ1э лъап1эхэ!

**Даринэ.**  Нобэ адыгэбзэм и махуэшхуэр щыдгъэлъап1э пшыхьым псори фыкъыдогъэблагъэ!

**Къантемыр.** Дунейпсо щ1эныгъэл1 ц1эры1уэхэм къызэралъытэмк1э, нэхъапэу къежьа бзэхэм хабжэ ди адыгэбзэр, уеблэмэ, ещанэ увып1эу щытщ. Абы къок1 адыгэр лъэпкъыжьу зэрыщытыр. Нэхъ мащ1э дыдэу илъэс минихым щ1егъу ди бзэр.

**Даринэ.** Щ1эныгъэл1хэм зэрыжа1эмк1э, илъэсищэрэ хыщ1ым щ1игъуащ адыгэхэм тхыбзэ ди1э зэрыхъурэ. Абы и щ1эдзап1эу ялъытэ адыгэ еджагъэшхуэ Бырсей Умар «Адыгэ псалъалъэ» тхылъыр къыщыдигъэк1а зэманыр: минрэ щийрэ тхущ1рэ щы гъэм и гъатхэпэм и пщык1упл1ыр. Ар и тегъэщ1ап1эу, Дунейпсо Адыгэ Хасэм минит1рэ щы гъэм унафэ щхьэхуэ къищтащ гъатхэпэм и 14-р илъэс къэс Адыгэ тхыбзэм и махуэу дгъэлъэп1эным ехьэл1ауэ. Ди бзэм хуэфэщэн пщ1эрэ гулъытэрэ и1эн папщ1э, апхуэдэ лъэпкъпсо унафэм мыхьэнэшхуэ и1эщ.

**Къантемыр.** Иджыпсту утыкур хуит зыхуэтщ1ыну Балъкъэр Миланэ фригъэдэ1уэнущ Си бзэ - си псэ, си дуней уэрэд дахэм.

***1.Уэрэд къоуэ – Балъкъэр Миланэ «Си бзэ – си псэ, си дуней» уэрэдыр же1э.***

**Къантемыр**. Дуней псом щипхъа адыгэ лъэпкъыр сыт и лъэныкъуэк1и къыхэжанык1ащ. Абы и щыхьэтщ ди адэжьхэм къащ1эна тхыдэ гъуэзэджэхэри ц1ыху щэджащэхэри. Ноби зэрыщытыри аращ.

**Даринэ.** Тхыгъэхэр щыхьэт тохъуэ ди лъэпкъым илъэс мин бжыгъэхэр зэриныбжьым, абы и къуэпсхэр жыжьэ къызэрыщежьэм. Дигу къэдвгъэгъэк1ыж - дуней псом щыц1эры1уэт Синдикэ къэралыгъуэ лъэщыр.

**Къантемыр**. «Адыгэбзэр адыгэпсэщ» жи1ащ пасэрейм. Дигу къэдвгъэгъэк1ыж Ацкъан Руслъан и псалъэхэр (слайдк1э къыдогъэлъагъуэ).

Адыгэбзэк1э «псалъэм»

Псэр зэрылъ жи1эу къок1 -

Абы и пщ1эр псэм хуэдэу

Хъумэн хуейуэ къыщ1ок1.

**Даринэ**. Ди жагъуэ зэрыхъунщи бзэр зымыщ1эхэри иримыпсалъэхэри щы1эщ. Абы и лъэныкъуэк1э куэд елъытащ сабийр зыщ1ап1ык1 унагъуэм адыгэбзэк1э щыпсэлъэныр.

**Къантемыр**. Иджыпсту фи пащхьэ къихьэну еджак1уэ ц1ык1ухэм адыгэбзэ шэрыуэк1э, купщ1аф1эк1э къыфхуеджэнущ ди усак1уэшхуэхэм я 1эдакъэщ1эк1хэм.

***2. Усэ къоджэ -1-нэ классым щ1эс сабийхэр***

**Даринэ.** «Ди бзэр ди псэщ», - жа1э адыгэхэм. Тхыбзэри аращ. Ди лъэпкъым бгъэдэлъ зыужьыныгъэм, щ1эныгъэм, гъэсэныгъэм, щэнхабзэм я лъапсэщ ди анэдэлъхубзэр. Аращ усак1уэ гъуэзэджэ К1ыщокъуэ Алим адыгэбзэр дэтхэнэ ди ц1ыхуми и гъуэгу къежьапIэу, ди лъэпкъыр зы1эт, адыгэр дызэрыгушхуэ, дызэрыпагэ, ди напщIэм телъ лъап1эныгъэу къыщ1илъытар.

**Къантемыр**. Хэхэс щ1ыналъэм щыпсэу адыгэхэм щымащ1экъым ц1ыху ц1эры1уэхэри, къулыкъущ1эхэри. Абыхэм къахэк1ащ тхак1уэ, усак1уэ ахъырзэманхэр, егъэджак1уэ, ухуак1уэ гъуэзэджхэр, дохутыр 1эзэхэр, нэгъуэщ1хэри.

**Даринэ**. «Ухыгъэмрэ къэхъугъэмрэ зи 1эмырым солъэ1у анэдэлъхубзэм хузи1а лъагъуныгъэр здэзыгуэшын щ1эблэ си ужь къихъуэну», - апхуэдэу итхыгъат адыгэбзэр зи псэм щыщ 1ыхьэ, еджагъэшхуэ Нэгумэ Шорэ.

**Къантемыр.** Иджыпсту утыкур хуит худощ1 Елекъуэ Дианэрэ Махъуэш Эльзэрэ .

***3.Шык1эпшынэ йоуэ Елекъуэ Дианэ. Макъамэм зэреджэр «Нэкъулэнщ».***

**Къантемыр.** Ди щ1ыналъэм хуэдэу дахэ уигъэлъыхъуэнщ зэрыщ1ыхъурейуэ. Пэжкъэ, Даринэ?

**Даринэ.** Хэбгъэзыхьмэ, Къантемыр, ди нэхъыжьыф1хэм абы щхьэк1э жэнэт щ1ып1эщ жа1эр. Абы и щыхьэтщ иджыпсту фызэдгъэплъыну теплъэгъуэр.

***4. Теплъэгъуэ - макъамэ щ1эту гъэлъэгъуэн***

**Даринэ.** Адыгэ макъамэ – псэр зыхьэхущ, псэр зыгъэпсэху гуэрщ ар. Псом нэхъыщхьэращи, адыгэ макъамэми адыгэ къафэми лъэпкъым и тхыдэри и хабзэ-бзыпхъэри къыщыхыболъагъуэ.

**Къантемыр** . Ди лъэпкъым леишхуэ сыт щыгъуи къытехьэурэ къек1уэк1ащ. Апхуэдэщ илъэс мин бжыгъэ зи ныбжь убых лъэпкъыр Урыс-кавказ зауэм и зэранк1э гущ1эгъуншэу зэры1эщ1эк1уэдар.

**Даринэ.** Бзэр зыхъумэжын хуейр езы лъэпкъыращ. Аращи нобэ пхытшыну лъагъуэрщ пщэдей дызытеувэнур. Бзэр дэ къытхуэныкъуэщи дэрщ зэлъытар ди къэк1уэнури.

**Къантемыр.** Утыкум къыдогъэблагъэ 4-нэ классым щ1эсхэу пшынауэ Цей Сэжанрэ пианинэм 1эзэу еуэ Къэгъэзэж Ислъамрэ.

***5. Пшынэ йоуэхэр***

**Къантемыр**. Адэк1э залым щ1эсхэм зыфхуэзгъэзэну сыхуейт.

Мы сурэтым щытлъагъу щ1ып1эм зэреджэр сыт?

*(Хьэт1охъущыкъуей хадэ)*

Даринэ. Мыхэр хэт хъуну? Я ц1э унэц1эхэр къыжыф1э. *(Щоджэнц1ык1у Алий. К1ыщокъуэ Алим. )*

Къантемыр. Къуажэхьыр къафщ1э. *Вагъэр хужьщ, жылэр ф1ыц1эщ. щ1эныгъэм ухузышэ 1эмалыф1щ.* (тхылъ)

*Залым щ1эсхэм жыджэру хэта сабийхэм саугъэт ц1ык1ухэр ират.*

**Даринэ. Ирехъу Адыгэ тхыбзэм и махуэр ди къэщ1эрэщ1эжыныгъэмрэ зыузэщ1ыныгъэмрэ я къежьап1э дахэ. Мамырыгъэ, зэгуры1уэныгъэ, узыншагъэ, берычэт дэтхэнэ адыгэ унагъуэми Тхьэм кърилъхьэ!**

**Къантемыр.**

Хъуэхъур ди бэу, дыбагъуэу,

Губгъуэу ди1эр бэвылъэу,

Ф1ыгъуэр здэдгуэшу,

Гукъеяуэр здэтшэчыу,

**Даринэ**

Ди хъыджэбзхэр щ1ык1аф1эу,

Ди щ1алэф1хэр л1ы хахуэу,

Пщ1э зыхуэтщ1ыр нэхъыжьу

Хъугъуэф1ыгъуэр ди бащэу,

Илъэсищэ дыугъащ1э!

*Адыгэ джэгук1э зэхудощ1ыж.*